**จรรยาบรรณในวิชาชีพ**

ในวงงานวิชาชีพนั้น จรรยาบรรณเป็นสิ่งที่สำคัญ วิชาชีพที่กำหนดจรรยาบรรณจะเป็นอาชีพที่ต้องศึกษาด้วยศาสตร์ชั้นสูง มีการศึกษาค้นคว้าวิจัยเพื่อพัฒนาวิชาชีพนั้น ๆ เป็นอาชีพที่มีองค์กรหรือสมาคมรองรับ เช่น สภาวิชาชีพสังคมสงเคราะห์เป็นองค์กรของวิชาชีพนักสังคมสงเคราะห์ คุรุสภาเป็นองค์กรของวิชาชีพครู เป็นต้น นอกจากนี้ยังต้องเป็นวิชาชีพที่มีการจัดสอนในระดับอุดมศึกษา ทั้งด้านทฤษฏีและด้านปฏิบัติ จนผู้เรียนเกิดความชำนาญและมีประสบการณ์อย่างสมบูรณ์ในศาสตร์สาขานั้นๆ

จรรยาบรรณจึงเป็นข้อกำหนดสำหรับผู้ประกอบวิชาชีพที่เป็นศาสตร์ชั้นสูง มีองค์กรหรือสมาคมรองรับ จะต้องปฏิบัติเพื่อการครองตนและครองงาน อันเป็นทางที่จะส่งผลให้เกิดความก้าวหน้าในวิชาชีพ และบรรลุความสำเร็จของงาน วิชาชีพที่มีการกำหนดจรรยาบรรณจะแตกต่างจากอาชีพธรรมดา คนที่มีอาชีพธรรมดามุ่งที่การทำมาหากินเพื่อเลี้ยงชีพ แต่ไม่ใช่วิชาชีพ (profession) เช่น ช่างไม้ ช่างปูน ไม่จัดเป็นวิชาชีพชั้นสูง ผู้ประกอบวิชาชีพที่ต้องศึกษาศาสตร์ เฉพาะชั้นสูงที่มีจรรยาบรรณนั้นถือว่าเป็นผู้ทำหน้าที่มีเกียรติ มีศักดิ์ศรี

พระเมธีธรรมาภรณ์ (ประยูร ธมมจิตโต) (2538: 15-16) กล่าวว่า จรรยาบรรณนี้เป็นเรื่องพฤติกรรมในการที่จะพัฒนาต้องตีความออกไปว่า พฤติกรรมเหล่านี้มีพื้นฐานจากคุณธรรมข้อใด เช่น เบญจศีลเป็นจริยธรรม เบญจธรรมเป็นคุณธรรมคือ ความเมตตากรุณา ถ้ามีความเมตตากรุณาจะมีฐานของศีลข้อที่ 1 เป็นต้น

จรรยาบรรณ (Professional Ethics) เป็นสิ่งประมวลความประพฤติที่ผู้ประกอบอาชีพการงานแต่ละอย่างกำหนดขึ้น เพื่อรักษาและส่งเสริมเกียรติคุณ ชื่อเสียง และฐานะของสมาชิกอาจเขียนเป็นลายลักษณ์อักษรหรือไม่ก็ได้

1. ประมวลความประพฤติที่ผู้ประกอบอาชีพการงานแต่ละอย่างกำหนดขึ้น เพื่อรักษาและส่งเสริมเกียรติคุณ ชื่อเสียง และฐานะของสมาชิก อาจเขียนเป็นลายลักษณ์อักษรหรือไม่ก็ได้

2. หลักความประพฤติที่เป็นเครื่องยึดเหนี่ยวจิตใจ ให้มีคุณธรรม และจริยธรรมของบุคคลในแต่ละกลุ่มวิชาชีพ

**1. ความหมายของจรรยาบรรณ**

**พจนานุกรมฉบับราชบัณฑิตยสถาน** (2538 : 214 ) จรรยาบรรณ หมายถึง ประมวลลดความประพฤติที่ผู้ประกอบอาชีพการงานแต่ละอย่าง กำหนดขึ้นเพื่อรักษาและส่งเสริมเกียรติคุณ ชื่อเสียง และฐานะของสมาชิก อาจเขียนเป็นลายลักษณ์อักษรหรือไม่ก็ได้

**พระเมธีธรรมาภรณ์** (2538 : 3) จรรยาบรรณ หมายถึง จริยวิชาชีพ จรรยาวิชาชีพ หรือจริยธรรมวิชาชีพ (professional ethics) จริยธรรมวิชาชีพจะครอบคลุมในทุกเรื่องทุกประการที่เป็นข้อควรประพฤติสำหรับกลุ่มวิชาชีพอันรวมถึงข้าราชการด้วย

**วัลลภา เทพหัวดิน ณ อยุธยา** (2541 : 4) จรรยาบรรณในวิชาชีพ หมายถึง ประมวลมาตรฐานความประพฤติที่ผู้ประกอบวิชาชีพจะต้องประพฤติปฏิบัติ เป็นแนวทางให้ผู้ประกอบวิชาชีพปฏิบัติตนอย่างถูกต้อง เพื่อผดุงเกียรติและสถานะของวิชาชีพ โดยที่ข้อบัญญัตินั้นอาจจะเขียนไว้เป็นลายลักษณ์อักษรหรือบอกกล่าวด้วยวาจาในสังคมวิชาชีพนั้นก็ได้ ผู้กระทำผิดจรรยาบรรณจะต้องได้รับโทษ โดยการว่ากล่าวตักเตือน ถูกพักงาน หรือถูกยกเลิกใบประกอบวิชาชีพได้

**กู๊ด** (Good, 1973, p. 100) ได้กล่าวว่า จรรยาบรรณ หมายถึง แบบมาตรฐานและหลักแห่งความดีที่สามารถแนะนำและถ่ายทอดไปสู่ผู้อื่น มาตรฐานแห่งความดีนี้ เป็นแบบอย่างที่ดีงามถูกต้อง จะถูกสร้างขึ้นโดยบุคคลหนึ่ง ๆ หรือกลุ่มสังคมหรืออาชีพหนึ่ง เพื่อเป็นแนวปฏิบัติของสมาชิกของกลุ่มนั้น ๆ

พจนานุกรมฉบับราชบัณฑิตยสถาน พ.ศ. 2525 (ราชบัณฑิตสถาน, 2538, หน้า 214) ได้ให้ความหมาย จรรยาบรรณ หมายถึง ประมวลลดความประพฤติที่ผู้ประกอบอาชีพการงานแต่ละอย่างกำหนดขึ้น เพื่อรักษาและส่งเสริมเกียรติคุณ ชื่อเสียง และฐานะของสมาชิก อาจเขียนเป็นลายลักษณ์หรือไม่ก็ได้

อมรา เล็กเริงสินธุ์ (2542, หน้า 97-103) กล่าวว่า จรรยาบรรณเป็นข้อกำหนดสำหรับผู้ประกอบวิชาชีพที่เป็นศาสตร์ชั้นสูง มีองค์กรหรือสมาคมรองรับ จะต้องประพฤติปฏิบัติเพื่อการครองตนและครองงาน ผู้ประกอบวิชาชีพที่ต้องการศึกษาศาสตร์เฉพาะชั้นสูงที่มีจรรยาบรรณนั้นถือว่าเป็นผู้ทำหน้าที่มีเกียรติ มีศักดิ์ศรี ต้องมีองค์ประกอบสำคัญ 4 ประการ คือ

1. เป็นอาชีพที่ต้องผ่านการศึกษาเล่าเรียนระดับสูง

2. มีการคัดเลือกสรรหาบุคคลเข้ามาในวงการวิชาชีพนั้น

3. มีจรรยาบรรณหรือจริยธรรมของผู้ที่อยู่ในวงการวิชาชีพนั้น

4. มีสมาคมวิชาชีพที่คอยควบคุมกำกับดูแล

การกำหนดจุดมุ่งหมายของจรรยาบรรณ เพื่อ

1. ให้คนที่อยู่ในวิชาชีพนั้น มีประสิทธิภาพในการทำงาน

2. เพื่อก่อให้เกิดความเป็นธรรมในการให้บริการ

3. เพื่อรักษาชื่อเสียง เกียรติยศ ศักดิ์ศรีของผู้ที่อยู่ในวงวิชาชีพนั้น ๆ และ

4. การกำหนดจรรยาบรรณเป็นลายลักษณ์อักษร จะช่วยให้ผู้ประกอบวิชาชีพตระหนัก

ในความสำคัญของวิชาชีพตน และให้ผู้รับบริการรับรู้และเข้าใจ

ติน ปรัชญพฤทธิ (2542, หน้า 28) ได้ให้ความหมายคำว่า จรรยาบรรณ คือ มาตรฐานของความประพฤติ และการใช้ดุลยพินิจทางศีลธรรมที่ว่าการกระทำของบุคคล องค์กรถูก หรือผิดสมควรหรือไม่สมควร

**จากความหมายข้างต้น จึงสรุปได้ว่า** จรรยาบรรณ หมายถึง แนวทางที่บุคคลในองค์กรนั้น ๆใช้เป็นหลักยึดถือปฏิบัติในการทำงาน และแนวทางนั้นจะต้องสอดคล้องกับสภาพสังคม หลักธรรมที่ดีงามขององค์กร และเกิดประโยชน์ต่อสังคมและความประพฤติ

**2. ความสำคัญของจรรยาบรรณ**

จรรยาบรรณจึงมีความสำคัญ เพราะเป็นพื้นฐานแนวทางต่อการปฏิบัติงานในอาชีพทุกอาชีพ ซึ่งจรรยาบรรณจะช่วยควบคุมพฤติกรรมของบุคคลในองค์กรในแต่ละบทบาทหน้าที่ช่วยให้การปฏิบัติหน้าที่การทำงานเป็นไปโดยถูกต้อง รวมทั้งทำให้องค์กรมีความสามัคคี และปฏิบัติงานร่วมกันได้อย่างมีความสุข ทำให้เกิดประสิทธิภาพในการทำงาน นอกจากนั้น จรรยาบรรณจะช่วยให้การบริหารงานขององค์กรเป็นไปด้วยคุณธรรม ไม่มีการเอารัดเอาเปรียบซึ่งกันและกันบุคคลหรือสมาชิกในองค์กรมีหน้าที่การทำงานทุกชนิดทุกประเภท จำเป็นที่ต้องคำนึงถึงจรรยาบรรณที่ถูกต้องกับความต้องการของสังคมที่ยึดถือเป็นหลักของการทำงานขององค์กรจึงจะทำให้สังคมนั้นมีระเบียบ วินัย ศีลธรรมและวัฒนธรรมอันดีงาม ในทำนองเดียวกัน หากบุคคลหรือสมาชิกในองค์กรเป็นผู้มีจรรยาบรรณหรือประพฤติปฏิบัติแต่ในสิ่งที่ดีงาม และควรประพฤติปฏิบัติแล้วย่อมจะทำให้การดำเนินงานขององค์กรเป็นไปด้วยความสงบเรียบร้อย มีประสิทธิภาพ บุคคลทุกคนในองค์กรมีความสามัคคีร่วมใจกันทำงานอย่างมีประสิทธิภาพ และงานทุกอย่างบรรลุถึงวัตถุประสงค์ตามที่กำหนดไว้ จรรยาบรรณของบุคคลในองค์กรจึงเป็นสิ่งจำเป็นและมีความสำคัญอย่างมากขององค์กรหรือประเทศชาติ เพราะจรรยาบรรณเป็นแนวความคิด ความเชื่อ ค่านิยม กฎหมาย ระเบียบประเพณี และวัฒนธรรมของสังคมที่ดี ผสมผสานกันไป เพื่อให้บุคคลและสมาชิกในองค์กรได้ยึดเพื่อเป็นแนวทางในการปฏิบัติงานที่ถูกต้อง และส่งผลต่อประสิทธิภาพการทำงานภายในองค์กรโดยจรรยาบรรณของบุคคลในองค์กรใดก็ตาม

**3. ประโยชน์ของจรรยาบรรณ**

1. ก่อให้เกิดความเชื่อถือศรัทธา ผู้ที่มีจรรยาบรรณดี ย่อมเป็นผู้ที่ซื่อสัตย์รักษามาตรฐานจรรยาบรรณแห่งวิชาชีพของตน ไม่ประพฤตินอกรีดนอกรอย

2. ก่อให้เกิดการทุ่มเทอุทิศตนให้แก่งานอย่างเต็มที่ ผู้ที่มีจรรยาบรรณสูง ย่อมจะปฏิบัติต่อผู้ร่วมงาน ผู้ใต้บังคับบัญชา ผู้บังคับบัญชาเป็นอย่างดี มีความเที่ยงธรรม เมตตากรุณา มีมนุษยธรรมผู้ที่ประพฤติตนเยี่ยงนี้ ย่อมเป็นที่รักของคนรอบข้าง ทำให้ผู้ร่วมงานเกิดความศรัทธาต่อตัวเขาต่อหน่วยงาน มีทัศนคติที่ดีต่องาน มีขวัญกำลังใจดี มีความสุขในการทำงาน อุทิศตนอย่างไม่เห็นแก่เหน็ดเหนื่อย

3. ก่อให้เกิดภาพลักษณ์ที่ดี ได้รับคำชมเชยจากคนทั่วไป เป็นผู้มีชื่อเสียงดี ส่งผลให้ผู้ปกครองนิยมส่งลูกหลานเข้ามาเรียน ก่อให้เกิดการลดหย่อนทางกฎหมาย เมื่อผิดพลาดไปย่อมได้รับความเห็นอกเห็นใจ แม้มีคดีความกับบุคคลอื่นอาจได้รับการพิจารณาว่าไม่มีเจตนา ย่อมได้รับลดหย่อนผ่อนโทษ

4. ก่อให้เกิดการทำงานร่วมกันอย่างมีความสุข ต่างให้เกียรติ เคารพยกย่อง นับถือซึ่งกันและกัน สร้างความสัมพันธ์ที่ดีต่อกัน มีมิตรจิตมิตรใจ ไม่มีปัญหาบาดหมาง ช่วยควบคุมมาตรฐานรับประกันคุณภาพ และปริมาณที่ถูกต้องในการประกอบอาชีพ ไม่มีการปลอมแปลง หรือลดมาตรฐานให้ต่ำลง ส่งผลให้เกิดความพึงพอใจต่อผู้รับบริการ ช่วยควบคุมจริยธรรมของผู้ประกอบอาชีพ ทำให้ผู้ให้บริการต้องระมัดระวังอย่างเต็มที่ ประพฤติปฏิบัติตามกฎเกณฑ์แห่งจรรยาบรรณของวิชาชีพนั้นอย่างเคร่งครัด เพื่อหลีกเลี่ยงการตำหนิติเตียนว่ากล่าวตักเตือนหรือลงโทษ ช่วยลดปัญหาอาชญากรรม ลดปัญหาการคดโกงฉ้อฉล เอาเปรียบเห็นแก่ได้ มักง่าย ใจแคบ ไม่ยอมเสียสละช่วยทำหน้าที่พิทักษ์ตามกฎหมายสำหรับประกอบอาชีพให้ถูกต้องตามทำนองคลองธรรม

**4. สรุป**

จรรยาบรรณวิชาชีพ (Codes of Ethics) เป็นจรรยาบรรณที่เกิดขึ้น เพื่อมุ่งให้คนในวิชาชีพมีประสิทธิภาพ ให้เป็นคนดีในการบริหารวิชาชีพ ให้คนในวิชาชีพมีเกียรติ ศักดิ์ศรี ที่มีกฎเกณฑ์มาตรฐานจรรยาบรรณ มีความสำคัญและจำเป็นต่อทุกอาชีพ ทุกสถาบัน และหน่วยงาน เพราะเป็นที่ยึดเหนี่ยวควบคุมการประพฤติ ปฏิบัติด้วยความดีงาม

กล่าวโดยสรุป การที่บุคคลมีจรรยาบรรณในวิชาชีพนั้น ต้องปฏิบัติตนเป็นแบบอย่างที่ดีทั้งทางกาย วาจา และจิตใจ รักศรัทธา ซื่อสัตย์สุจริต รับผิดชอบต่อวิชาชีพ และเป็นสมาชิกที่ดีขององค์กรวิชาชีพ รัก เมตตา เอาใจใส่ ช่วยเหลือ ส่งเสริม ให้กำลังใจผู้รับบริการ ตามบทบาทหน้าที่โดยเสมอหน้า ปฏิบัติตนตามจรรยาบรรณของวิชาชีพอย่างเต็มความสามารถ ด้วยความบริสุทธิ์ใจมีวินัยในตนเอง พัฒนาตนเองด้านวิชาชีพ บุคลิกภาพ และวิสัยทัศน์ ให้ทันต่อการพัฒนาวิทยาการเศรษฐกิจ สังคม และการเมืองอยู่เสมอ ส่งเสริมและพัฒนาให้ผู้ร่วมงานมีคุณธรรมและจริยธรรมที่เหมาะสม ให้บริการด้วยความจริงใจและเสมอภาค โดยไม่เรียกรับ หรือยอมรับผลประโยชน์จากการใช้ตำแหน่งหน้าที่โดยมิชอบ ไม่กระทำตนเป็นปฏิปักษ์ต่อผู้รับบริการ สร้างความสามัคคีในหมู่คณะ ปฏิบัติตนเป็นผู้นำในการพัฒนาเศรษฐกิจ สังคม ศาสนา ศิลปะ รักษาผลประโยชน์ของส่วนรวมและยึดมั่นในการปกครองโดยระบอบประชาธิปไตย อันมีพระมหากษัตริย์ทรงเป็นประมุข

**หมายเหตุ\*\*\***

ในบรรยากาศสถานการณ์ที่ประเทศไทยประสบปัญหาวิกฤติในขณะนี้ ส่วนหนึ่งมาจากสาเหตุของสภาพสังคมไทยที่ไม่มีความพร้อมและไม่แข็งแรงพอ ทั้งความสามารถและการปรับตัวที่จะรองรับต่อสภาพสถานการณ์เปลี่ยนแปลงกระแสของโลกที่กระทบต่อประเทศไทยอย่างรวดเร็ว ส่วนภายในประเทศเอง สาเหตุที่ทำให้เกิดปัญหาวิกฤติเศรษฐกิจที่สำคัญก็คือ ค่านิยม วัฒนธรรม จิตวิญญาณ ระบบความคิดตลอดจนจรรยาบรรณของบุคคลในองค์กร โดยเฉพาะสถาบันทางการเงินโดยตรง ผลกระทบที่รุนแรงและส่งผลโดยทั่วหน้าต่อประชาชนทุกคนทุกองค์กรในประเทศอย่างมหาศาลนั้นคือปัญหาทางระบบเศรษฐกิจ ซึ่งเป็นจุดเริ่มต้นของทุกปัญหาที่ติดตามมาเป็นลูกโซ่ อันเกิดจากบุคคลขาดจรรยาบรรณ ไม่คำนึงถึงวัฒนธรรม หน้าที่ความรับผิดชอบขององค์กรอย่างแท้จริง